Seduos Šv. Juona Nepomoka bažninčė

Seduos Šv. Juona Nepomoka bažninčė (lt: Sedos Šv. Jono Nepomuko bažnyčia) īr Telšiū vīskupėjuo, Mažeikiu dekanatė. Stuov Seduo, Vardovuos opėis kėlpuo. Medėnė. Pastatīta 1783 m. Istuorėjė Seduos dvarė 1781 m. pastatīta kuoplīčė, katra 1783 m. paplatinta, paaukštinta ė pertvarkīta i bažninčė, pristatīta varpėnė. 1791 m. bažninčē paskėrtė 2 margā žemės. Bažninčė 1793 m. gegožė 28 d. konsekrava pavīskupis T. J. Bukats. XIX a. pėrmuo posie ana bova muokėniū bažninčė. Pu 1863 m. anuo neblėk konėga. Per miestalė gaisra 1886 m. sodegė konėgou skėrts noms. 1891 m. apėntās apsėgīven konėgs. Bažninčė bova Seduos parapėjės filėjė. Klėbuons S. Paulukevičios anou 1900 m. sava liešuom perstatė. Pu II svieta vainas bažninčė bova oždarīta, paversta sandielio, vuo paskom - melninčė. Apleists pastats 1988 m. siejės mienėsi bova grōžints vierintuojėm. Klėbuona A. Gedotė ė parapėjietiu pastonguom soremontouta. 1989 m. spalė 1 d. pašvėntinta. Arkėtektūra Liaudėis arkėtektūras skvarmu. Statēkompė plana, vėinabuokštė.